R700 vir registrasie van voertuig 'belaglik' | Maroela Media
R700 vir registrasie van voertuig 'belaglik'
Motoriste en bedryfsorganisasies is woedend oor die voorstelle.
Motoriste en bedryfsorganisasies het woedend gereageer op voorgestelde gewysigde gelde vir dienste wat die Padverkeersbestuurskorporasie (RTMC) lewer.
Die minister van vervoer, Fikile Mbalula, het die voorgestelde wysigings verlede week in die Staatskoerant aangekondig.
Een van die voorstelle is dat motoriste voortaan R250 opdok net om 'n aanlyn bespreking vir die hernuwing van 'n rybewys te maak.
Die aflewering van só 'n kaart beloop R99, aanlyn registrasie van 'n voertuig deur die eienaar sal ingevolge die voorstelle R700 beloop en 'n aanlyn kennisgewing vir verandering van eienaarskap van 'n voertuig sal jou ook R700 uit die sak jaag.
Binne net enkele dae was daar reeds heftige teenkanting van die voorstelle wat onder meer as rowery van motoriste bestempel is.
Motoriste sukkel reeds maande lank net om aanlyn tydgleuwe te probeer kry om hul rybewyse te hernieu. Om skande by skade te voeg, wil die departement nou gelde wat hiermee verband hou beduidend verhoog.
Die Automobiel-Assosiasie (AA) het dit as 'n belediging vir burgers bestempel en sê dit is "rowery van motoriste".
"Die voorstelle word bekendgemaak op 'n tydstip wanneer miljoene motoriste – weens geen fout aan húl kant – nie hul lisensies kan hernieu nie en mense finansieel swaarkry.
"Tog dink die regering dit is wys om die lyding te vererger deur buitensporig hoë gelde voor te stel vir die lewer van die mees basiese dienste wat alreeds danksy belasting deur die vervoerbegroting gedek moet word," sê die AA.
Die organisasie sê die voorstelle het geen konteks, verskaf geen rede vir hoe daar op die voorgestelde gelde besluit is nie en verduidelik ook geensins die dienste waarna verwys word nie.
Betalingstrukture vir dienste soos sagtewareontwikkeling en bedryfsteun is ingesluit – sonder enige rede hoekom.
"Nie net is die voorgestelde gelde belaglik nie, die manier waarop dit aangebied word, is ook benede peil en maak 'n bespotting van enige vorige verklaring van die departement van vervoer oor sy voorneme om die stelsel tot voordeel van mense reg te ruk."
Die AA het intussen ook 'n aanlyn petisie teen die voorgestelde gelde van stapel gestuur en sê hy sal voor 4 Oktober, die sperdatum vir die indien van kommentaar op die voorstelle, sy voorlegging daaroor indien.
Volgens die organisasie moet die gelde beskou word binne die konteks van die RTMC se oorskot vir 2019-'20 – wat op byna R262 miljoen staan – en wat daarop dui dat motoriste reeds te veel betaal vir dienste.
Adv. Makhosini Msibi, uitvoerende hoof van die RTMC wat moet verseker alle stelsels werk, verdien jaarliks boonop 'n allemintige R9,3 miljoen, sê die AA.
Die drukgroep Outa het die voorstelle onomwonde verwerp en sê die regering kan nie 'n "stukkende stelsel" probeer regmaak deur motoriste R250 te vra net om 'n plek in die tou te bespreek nie.
Then please show us the previous gazettes (as requested yesterday) that lists an existing R250 "online booking" fee (your gazetted words) to renew a #driverslicence. We'll wait.
'You're wrong Outa, R250 is an existing licence fee' — RTMC https://t.co/PNKoaZHBYU via @TimesLIVE
— OUTA (@OUTASA) September 8, 2021
Outa sê dit is die staat se plig om dienste aan mense te lewer om te verseker die samelewing voldoen aan wetgewing en bepalings. Wayne Duvenage, uitvoerende hoof van Outa, sê 'n R250-fooi kan nie gehef word as dit nie vir instapkliënte geld nie.
Die regering se werk is om dit maklik te maak vir mense om hul rybewyse te kry en te hernieu. Daar kan dus nie van motoriste verwag word om te betaal om dienssentrums binne te gaan of in toue te staan om hul transaksies af te handel nie.
"Ons verstaan nie die staat se uitgangspunt om verregaande bedrae te vra net om 'n aanlyn bespreking te doen om 'n rybewys te hernieu nie."
Motoriste dok boonop reeds R72 per transaksie vir die RTMC op net om die nasionale voertuig- en rybewysregister te administreer.
"Dit is niks anders as 'n geldmaakspul nie en moet deur die hele samelewing verwerp word. Ons kan nie die verwagte modernisering van die staat se werkprosesse laat onderwerp aan uitbuitende praktyke nie."
Duvenage sê Outa sal ook sy voorlegging hieroor doen.
"Die gelde is belaglik en onaanvaarbaar."
Is Fikile Mbalula aware that there are job hunters who renew their licenses whom have not secure employment from the day they passed their licenses? Where does @MbalulaFikile think those people will get this extra R250. @ANCParliament caucus what have we done wrong to you?
— Farm Boy ???????? (@xolani_peace) September 7, 2021
Duvenage sê weens die misbruik van staatsgeld deur korrupte amptenare is die staat waarskynlik nie in 'n posisie om die dienste gratis te lewer nie. "Hoekom moet wetsgehoorsame burgers betaal vir die regering se onvermoë om korrupte amptenare aanspreeklik te hou en gesteelde geld terug te kry?"
Outa gaan Mbalula ook vra vir die rekord van besluitneming wat gelei het tot die voorgestelde gelde en het 'n beroep op mense gedoen om beswaar teen die voorstelle te maak.
Wheels24 het vroeër berig die Instituut vir Bestuursinstrukteurs van Suid-Afrika (SAIDI) sê die RTMC word toenemend 'n organisasie wat motoriste nie kan bekostig nie.
SAIDI sê die RTMC steier van die een flater na die volgende en dat die NaTIS- aanlyn besprekingstelsel ongetwyfeld gebroke is.
Mense het tot 3 Oktober tyd om op die voorstelle te reageer. Stuur 'n e-pos na adv. Ngwako Thoka by [email protected] of na John Motsatsing by [email protected]
Transaction fees have remained unchanged at R72, R250 is the cost currently paid when applying for a new card. Nothing has changed. The difference is that in future a motorist can opt to do these online rather than at the DLTC. @News24 @JacaNews @MbalulaFikile pic.twitter.com/O9EwS26HKL
— Road Traffic Management Corporation (@TrafficRTMC) September 7, 2021
Verslag bevestig US onderdruk Afrikaans – DA
Kleuter wat byna verdrink, in hospitaal
Ek wonder watse graad en of opleiding het die persoon wat die bewoording van daai fooie opgestel het? 'n "Credit card format driving licence"…. huil mens of lag eerder oor denkvermoë
Wys my n plek waar hy betrokke was en suksesvol was, trotse Kader.
Wat die mense vergeet, hulle moet meer vra/uitbuit, om meer te kan verduister en wanbestuur…..
Korrupsie, vermorsing, en onbevoegdheid – dit is basies die enigste areas waarin hierdie ANC-sirkus uitblink.
Die cANCer is bankrot geen geld meer nie alles opgebruik en gemors deur diefstal in elke departement en deel waarvan hulle deel is of hulle hande op het- die kriminele kultuur sal nou verder gaan om te roof wat absoluut verbysterend is – en wonner bo wonner kla mense – en weereens is daar niemand in hierdie land wat die krag of mag het om hulle te keer nie – bewys my verkeerd